Írska flugfélagið Ryanair hefur hækkað hagnaðarspá fyrir rekstrarárið vegna mikillar sölu á flugmiðum í kringum hátíðirnar og góðrar bókunarstöðu á fjórða fjórðungi rekstrarársins . Spáin nú gerir ráð fyrir því að hagnaður Ryanair nemi 950 milljónum til 1,05 milljörðum evra , sem svarar til 131 - 145 milljarða króna , á yfirstandandi rekstrarári sem lýkur í lok mars . Fyrri spá hljóðaði upp á 800 - 900 milljóna evra hagnað . Þetta kemur fram í tilkynningu Ryanair í dag . Þar kemur fram að saman fari mikil sala á flugmiðum í kringum jól og áramót og góð bókunarstaða út rekstrarárið . Aftur á móti sé staðan ekki góð hjá Laudamotion , flugfélagi í eigu Ryanair í Austurríki . Þar sé gert ráð fyrir taprekstri en það megi rekja til lækkunar á verði flugfargjalda vegna harðrar samkeppni , einkum frá þýska flugfélaginu Lufthansa . Gert er ráð fyrir að Ryanair birti afkomutölur fyrir þriðja ársfjórðung 3. febrúar .